Інстытут тэхналогіі металаў НАН Беларусі

Інстытут тэхналогіі металаў НАН Беларусі — даследчая ўстанова Нацыянальнай акадэміі навук Беларусі, заснаваная ў кастрычніку 1970 года ў якасці Магілёўскага аддзялення Фізіка-тэхнічнага інстытута (ФТІ).

На 2021 год уваходзіў у Аддзяленне фізіка-тэхнічных навук Акадэміі. Ажыццяўляў:
 распрацоўку тэарэтычных асноў кіравання ходам утварэння будовы і ўласцівасцей металаў і сплаваў пры іх крышталізаванні і зацвердзяванні;
 даследаванне цеплафізікі і гідрадынамікі адмысловых відаў ліцця;
 стварэнне новых матэрыялаў з адмысловымі ўласцівасцямі і рэсурсазберагальных спосабаў іх атрымання, апрацоўкі і ўмацавання;
 распрацоўку спосабаў атрымання высокаякасных ліцейных вырабаў з другасных рэсурсаўhttps://itm.by/index.php?mod=directions.

Сумесныя распрацоўкі з Інстытутам вялі Беларускі дзяржаўны тэхналагічны ўніверсітэт і 9 устаноў у 7 дзяржавах:
4 дзяржавах Азіі — Індыя (ТАА «Высокаэнергетычныя батарэі», Перунгудзі, штат Тамілнад), Іран (Іранскі інстытут навукі і тэхналогій), Кітай (Інстытут сілавых крыніц тока), Паўднёвая Карэя (Карэйскі інстытут матэрыялаў, Карэйскі інстытут машын і матэрыялаў, Карэйскі інстытут прамысловых тэхналогій);
 3 дзяржавах Еўропы — Польшча (Інстытут ліцця, Кракаў), Расія (Маскоўскі інстытут ліцця і сплаваў), Украіна (Фізіка-тэхналагічны інстытут металаў і сплаваў).

 Падраздзяленні 
На 2021 год Інстытут тэхналогіі металаў уключаў:
 5 лабараторый — 1) кінетыкі крышталізацыі, 2) кантактнага цеплаабмену, 3) паверхневых з'яў, 4) бесперапынна-цыклічнага ліцця, 5) выпрабавальная лабараторыя металаў і сплаваў;
 2 аддзелы — 1) інавацый і навукова-тэхнічных распрацовак, 2) тэхнічны

Таксама Інстытут тэхналогіі металаў ажыццяўляў набор у:
 аспірантуру па 3 спецыяльнасцях — 1) матэрыялазнаўства, 2) ліцейная вытворчасць, 3) дыферэнцыйныя ўраўненні, дынамічныя сістэмы і аптымальнае кіраванне;
 дактарантуру па 2 спецыяльнасцях — 1) матэрыялазнаўства (машынабудаванне), 2) ліцейная вытворчасць.

Спадарожна Інстытут тэхналогіі металаў вырабляў на сваім абсталяванні: гільзы цыліндраў для фарсаваных рухавікоў; загатоўкі прамавугольнага, круглага і складанага папярэчнага профілю з чыгуну і сплаваў на аснове медзі; полыя адліўкі з чыгуну і сплаваў на аснове медзі; біметалічныя загатоўкі; адліўкі з нанаструктурным эўтэктычным крэмніем; адліўкі з ультрадробнадысперснай будовай; скульптурныя працы з бронзы і алюмінія ў выглядзе арыгінальных прызоў, сувеніраў, барэльефаў, статуэтак і памятных дошак; устаноўкі электрашлакавага пераплаву; устаноўкі бесперапыннага гарызантальнага ліцця; канальныя печы для плаўкі латуні і бронзы; лініі бесперапыннага ліцця хлорыстамеднай стужкі; крышталізатары са струмянёвай сістэмай ахаладжэння для ўстановак бесперапыннага ліцця металаў і сплаваў. Таксама Інстытут аказваў наступныя платныя паслугі: даследаванне будовы і ўласцівасцей металаў і сплаваў; вызначэнне хімічнага складу металаў і сплаваў, спрэсаваных парашкоў, дроту; вызначэнне фізіка-механічных уласцівасцей металаў і сплаваў; мадэляванне працэсаў ліцця; рашэнне цеплавых і тэрмадэфармацыйных задачаў зацвердзявання адлівак і зліткаў адвольнай канфігурацыі; рашэнне задачаў крышталізацыі металаў і сплаваў; шматкрытэрыяльная аптымізацыя тэхналагічных працэсаў (вытворчасці).

 Гісторыя 
6 кастрычніка 1970 года Акадэмія навук БССР заснавала Магілёўскае аддзяленне Фізіка-тэхнічнага інстытута (ФТІ). За савецкім часам супрацоўнікі Інстытута ўзнагароджваліся за свае распрацоўкі Дзяржаўнай прэміяй БССР, ордэнам Працоўнага Чырвонага Сцяга БССР, медалямі Выстаўкі дасягненняў народнай гаспадаркі СССР у Маскве і званнямі «Заслужаны дзеяч навукі і тэхнікі БССР». У 1992 годзе Магілёўскае аддзяленне ФТІ пераўтварылі ў Інстытут тэхналогіі металаў (ІМТ). Да 1997 года ў Інстытуце працаваў акадэмік Генадзь Анісовіч. На 1998 год у ІМТ працавала 6 лабараторый, аддзел і аспірантура.

Ад часу здабыцця Беларуссю незалежнасці супрацоўнікаў Інстытута ўзнагароджвалі Дзяржаўнай прэміяй Рэспублікі Беларусь, прэміяй Нацыянальнай акадэміі навук Беларусі, 2-ма медалямі Францыска Скарыны і званнямі «Заслужаны вынаходнік Рэспублікі Беларусь». У 2006 і 2008—2010 гадах Інстытут займаў 1-е ў Беларусі месца па выніковасці навуковых даследаванняў з занясеннем на Рэспубліканскую дошку пашаны. У ходзе выканання навукова-тэхнічнай праграмы Магілёўскай вобласці 1999—2010 гадоў Інстытут тэхналогіі металаў выпусціў 111 новых відаў вырабаў на $30,8 млн пры выдатках рэспубліканскага бюджэту каля $2,5 млн (больш як 12-кратная рэнтабельнасць): 42 спосабы апрацоўкі, 25 відаў плыладаў і абсталявання, 22 віды рэчываў, 16 методыкаў, 4 камп’ютарныя сістэмы і 2 прэпараты. Укаранне распрацоўвак знізіла матэрыялаёмістасць вытворчасці ў 1,5 разы.

 Спасылкі 


Катэгорыя:Інстытуты Нацыянальнай акадэміі навук Беларусі
Катэгорыя:Арганізацыі Магілёва
Катэгорыя:Металургія Беларусі
Катэгорыя:1970 год у Магілёве